Virallinen lehti nro C 223 , 17/07/1998 s. 0034



KIRJALLINEN KYSYMYS E-3926/97 komissiolle esittäjä(t): Angela Sierra González (GUE/NGL) (11. joulukuuta 1997) Aihe: Kanariansaarten talous- ja verotusjärjestelmä Laeissa 20/1991 ja 19/1994 sekä kuninkaallisessa asetuksessa 3/1996 hyväksytty Kanariansaarten talous- ja verotusjärjestelmä sisältää joitakin verotuksellisia ja taloudellisia tukimuotoja saarten talousalueiden kehittämiseksi: 1. Kanariansaarten erityisalue 2. verohelpotukset yrityksille 40 prosenttiin saakka tuotosta, joka tulee yritysten Kanariansaarilla sijaisevasta maatalouteen, teollisuuteen ja kalatalouteen liittyvästä omaisuudesta 3. sijoituksia kannustavat toimet yritysten perustamiseksi 4. sijoitusreservi ja korkeintaan 90 prosentin alennus tuloveron ja yritysveron perusasteesta jakamattoman voiton osalta, joka on tarkoitettu uudelleen sijoitettavaksi tai julkisen velan hoitoon 5. sijoituksista myönnettävä veroalennus, joka on suurempi kuin muualla Espanjassa 6. ennen 31. joulukuuta 1996 perustetuille yrityksille myönnettävä 95 prosentin verohelpotus Komission ja Espanjan hallituksen välisissä neuvotteluissa komissio on kyseenalaistanut joitakin näistä toimenpiteistä ja asettanut aikarajan joissakin tapauksissa. Mitä uudistuksia komissio ehdottaa nykyiseen Kanariansaarten talous- ja verotusjärjestelmään? Mitä vaikutuksia niillä tulee olemaan jokaiseen edellä mainittuun tukimuotoon? Miten komission ehdotus säännöistä verojärjestelmän yhdenmukaistamiseksi vaikuttaa Kanariansaarten talous- ja verotusjärjestelmään? Komission puheenjohtajan Jacques Santerin komission puolesta antama vastaus (11. helmikuuta 1998) Komissio on päättänyt pitää Kanariansaarten talous- ja verojärjestelmän sisältämiä valtiontukia yhtenäismarkkinoihin soveltuvina Espanjan hallituksen ilmoittamilla ehdoilla. Kysymys on pääasiassa verotuksellisista tukimuodoista, joilla pyritään kannustamaan uusien yrityksien perustamista Kanariansaarille ja turvaamaan jo perustettuja yrityksiä. Kokonaisuudessaan talous- ja verojärjestelmän puitteissa myönnettyjen tukien määrä ei voi ylittää 45 miljardia pesetaa (268 miljoonaa ecua) vuodessa, ja suurin osa tästä tuesta (38 miljardia pesetaa tai 227 miljoonaa ecua) vastaa sijoitusreserviä. Ilmoitettuun järjestelmään sisältyvät: - veropohjan alennus voiton osalta, joka on tarkoitettu sijoitusreserviin; alennus on korkeintaan 90 % jakamattomasta voitosta. Sijoitukset on toteutettava kolmen vuoden kuluessa ja tuen määrä saa olla korkeintaan 35 % sijoituksesta. Tätä määräystä pidetään soveltuvana ainoastaan vuoteen 2003 asti toimintatukien osalta ja vuoteen 2005 asti sijoitustukien osalta. - yritysverohelpotus ja henkilökohtainen tuloverohelpotus siltä osin kuin nämä verot koskevat tavaroiden tuottamisesta saatuja tuloja. Vapautus on asteittain vähenevä: se on aluksi korkeintaan 50 % ja alenee 30 %:iin vuonna 2003. - verovapaudet yhtiöiden luovutukseen liittyvistä maksuista sekä niiden perustamiseen, pääoman korottamiseen ja omaisuuden hankintaan liittyvistä rekisteröintimaksuista. Näitä vapautuksia pidetään soveltuvina vain vuoteen 2003 asti, ja ne ovat asteittain väheneviä. Edellä mainitut toimenpiteet, joiden avulla on tarkoitus rahoittaa sijoituksia Kanariansaarilla, ovat komission mielestä luonteeltaan aluekehitystukia. Toisaalta komissio on huomannut, että vaikka kyseiseen järjestelmään kuuluvat tuet nousisivat korkeimpaan määräänsä (vaikka ne olisivat päällekkäisiä), 50 %:iin nettoavustuksena ilmoitettuna, ne olisivat nykyisin voimassa olevan aluetukikartan enimmäismäärien mukaisia. Mikäli komissio vahvistaa uudet aluetukikartat ja tukien ylärajat kyseessä olevien tukien voimassaoloaikana, komissio toteaa, että Espanjan viranomaiset ovat sitoutuneet valvomaan, että kyseiseen järjestelmään kuuluvat tuet (vaikka ne olisivat päällekkäisiä) eivät ylitä mainittuja enimmäismääriä. Komissio arvioi, että edellä mainituista toimenpiteistä toimintatuiksi katsottavat ovat välttämättömiä sikäli kuin niiden tarkoituksena on tasoittaa alueen ominaispiirteistä aiheutuvia haittoja alueilla, joilla aluekehitystuet saavat rajoitetuksi ajaksi vuoteen 2003 asti poikkeuksen EY:n perustamissopimuksen 92 artiklan 3 kohdan a alakohdasta. Mikäli nämä tuet ovat ajallisesti rajattuja ja asteittain väheneviä, komissio pitää niitä yhtenäismarkkinoihin soveltuvina aluekehitystukina. Neuvosto ja jäsenvaltioiden hallitusten edustajat vahvistivat yhteisessä kokouksessaan 1. joulukuuta 1997 yritysverotusta koskevat menettelysäännöt. Näissä menettelysäännöissä määritellään vahingolliset verotustoimenpiteet, jotka vaaditaan peruutettaviksi. Vahingolliset toimenpiteet on periaatteessa peruutettava 31. joulukuuta 2002 mennessä. Uusia toimenpiteitä varten on standstill-lauseke. Jäsenvaltiot pidättäytyvät uusien vahingollisten toimenpiteiden käyttöönottamisesta. Menettelysääntöjen kohta G sisältää erityisen viittauksen yhteisön syrjäisimpiin alueisiin, joilla on erityisiä verojärjestelmiä: ¨Mikäli verotuksellisia toimenpiteitä käytetään erityisalueiden taloudellisen kehityksen tukemiseen, arvioidaan, ovatko ne oikeassa suhteessa asetettuun tavoitteeseen ja oikein kohdennettuja. Tämän arvioinnin yhteydessä on kiinnitettävä erityistä huomiota syrjäisimpien seutujen ja pienikokoisten saarien erityispiirteisiin ja -rajoituksiin heikentämättä yhteisön oikeusjärjestyksen, sisämarkkinat ja yhteiset politiikat mukaan luettuina, yhtenäisyyttä ja johdonmukaisuutta.¨